त्यानंतर कोश्यारी यांनी दुसरा सर्वांत मोठा पक्ष शिवसेनेला राज्यात सत्ता स्थापन करण्यासाठी निमंत्रित केलं आहे. शिवसेनेचे नेते एकनाथ शिंदे यांनी ते सत्ता स्थापन करण्यास इच्छुक आणि समर्थ आहेत का, याबाबत कळवावे, असं राज्यपालांनी एका निवेदनात म्हटलं आहे.

रविवारी भाजप प्रदेशाध्यक्ष चंद्रकांत पाटील यांनी राज्यपालांची भेट घेऊन शिवसेना बरोबर येत नसल्यामुळे आत्ता आम्ही सत्ता स्थापन करू शकत नाही, असं सांगितलं. 

मुंबईत झालेल्या भाजपच्या कोअर कमिटीच्या बैठकीनंतर पत्रकारांशी बोलताना पाटील म्हणाले, "आता शिवसेनेला जर राष्ट्रवादी काँग्रेसबरोबर सत्तास्थापन करायचं असेल तर ते करू शकतात, त्यांना शुभेच्छा." 

 महाराष्ट्र विधानसभा निवडणुकीचे निकाल लागून 17 दिवस झाले असून सत्तास्थापनेचा तिढा सुटलेला नाही.

राज्यपालांची भेट घेऊन देवेंद्र फडणवीस आणि चंद्रकांत पाटील यांनी सरकार बनवण्याची असमर्थता दर्शविली.

त्यानंतर काही वेळाने पत्रकारांशी बोलताना शिवसेनेचे खासदार संजय राऊत यांनी "आज दुपारी उद्धव ठाकरे यांनी एक गोष्ट स्पष्ट केली - येत्या काही दिवसांत मुख्यमंत्री शिवसेनेचाच होईल," असं पुन्हा एकदा स्पष्ट केलं.

... आणखी 4000 वर्णांसाठी लेख सुरू ठेवा:
"भाजप एवढ्या दिवसांपासून म्हणत होतं की मुख्यमंत्री भाजपचाच होईल. आम्ही त्याचं स्वागतही केलं. मग आता ते माघार घेत असतील तर सरकार कोण बनवणार? त्यांना त्यांचा अडीच वर्षांचा शब्द पाळायचा नसेल तर त्यांचा मुख्यमंत्री कसा होणार?" असंही राऊत यावेळी म्हणाले.

आता सर्व नजरा मातोश्रीवर असतील. जर त्यांनी सरकार स्थापनेचा दावा केला तर त्यांना राष्ट्रवादी काँग्रेसबरोबर जावं लागेल.

मात्र शिवसेनेला सत्तास्थापनेसाठी राष्ट्रवादीचा पाठिंबा हवा असेल तर त्यांनी आधी NDAमधून बाहेर पडावं, अशी अट राष्ट्रवादीने घातली आहे.

"शिवसेना सत्ता स्थापन करण्यासाठी प्रस्ताव घेवून आल्यास राष्ट्रवादी नक्की विचार करेल मात्र त्याअगोदर एनडीएमधून बाहेर पडावे आणि युती तोडत असल्याची घोषणा करावी, अशी स्पष्ट भूमिका राष्ट्रवादी काँग्रेसचे राष्ट्रीय प्रवक्ते आणि मुंबई अध्यक्ष आमदार नवाब मलिक यांनी व्यक्त केली आहे.

"सरकारमध्ये सहभागी होण्याअगोदर शिवसेनेला समर्थन देण्याअगोदर सरकारचे कोणते कार्यक्रम असतील आणि कोणत्याप्रकारे सरकार बनेल आणि कोणत्या मुद्दयावर सरकार बनवली जाईल या गोष्टींवर चर्चा केल्याशिवाय निर्णय होवू शकत नाही," असंही नवाब मलिक यांनी स्पष्ट केलं. 

शिवसेनेची टीका आणि काँग्रेसमध्ये संभ्रम

शिवसेना नेते आणि खासदार संजय राऊत यांनी रविवारी सकाळी पत्रकारांशी बोलताना पुन्हा भाजपवर टीका केली. "आम्ही कुणालाही फोडू शकतो, आम्ही कुणालाही विकत घेऊ शकतो, किंबहुना बहुमत विकत घेता येऊ शकतं, हे चित्र गेल्या काही वर्षांत देशात आणि राज्यात निर्माण झालं होतं. हा भ्रमाचा भोपळा आता फुटला आहे. त्यामुळे सगळे प्रयत्न करून झाल्यावर आता हे (भाजप) शांत झाले आहेत," असं ते म्हणाले. 

राऊत यांनी भाजपवर टीका करत सत्ता स्थापन करून दाखवण्याचं आव्हान दिलं. "सर्वांत मोठा पक्ष असल्यामुळे राज्यपालांनी भारतीय जनता पक्षाला सत्ता स्थापनेचं निमंत्रण दिलं आहे. त्यांनी अतिशय योग्य पाऊल उचललं आहे. भाजपकडे बहुमत असल्याशिवाय त्यांनी इतक्या आत्मविश्वासाने त्यांचा मुख्यमंत्री होईल, हे वक्तव्य कसं केलं?"  

ते पुढे म्हणाले, "जो सर्वांत मोठा पक्ष असतो, तो स्वतःच जाऊन सत्तेचा दावा करतो. पण भाजप इतके दिवस का थांबलं हा प्रश्न पडला आहे. राज्यपालांनी दिलेल्या संधीचा भाजपने लाभ घ्यावा. पंधरा दिवस दावा न केल्यामुळेच राज्यपाल सक्रिय झाले आहेत. राज्य अस्थिर बनू नये यासाठी त्यांनी प्रयत्न सुरू केले...